Ir-ribelli fin-naħa tal-Lvanta tal-Ukrajna għaddew l-informazzjoni rrekkordjata tat-titjira tal-ajruplan li twaqqa’ l-Ħamis li għadda lill-esperti Malesjani. Mexxej ewlieni tar-ribelli għadda din l-informazzjoni lill-uffiċjali Malesjani waqt laqgħa fil-belt ta’ Donetsk. “Il-kaxxa s-sewda” ngħatat sigħat wara li l-Kunsill tas-Sigurtà tal-Ġnus Magħquda vvota b’mod unanimu li jagħti aċċess immedjat internazzjonali fuq is-sit fejn iġġarraf l-ajruplan MH17 u li qatel 298 persuna abbord. Il-pajjiżi tal-punent qalu li hemm evidenza li t-titjira MH17 intlaqtet minn missila li ngħatat lir-ribelli mir-Russja. Madankollu l-awtoritajiet Russi qed isostnu li l-forzi tal-Gvern Ukren għandhom jinżammu responsabbli tal-inċident. Il-Ministri tal-Affarijiet Barranin Ewropej mistennija jiddiskutu aktar miżura kontra r-Russja aktar tard matul il-jum. Intant l-esperti qalu li l-“kaxxi s-suwed” se jkunu qed jiżvelaw eżatt il-ħin li fih twaqqa’ l-ajruplan, l-għoli u l-pożizzjoni eżatt fejn kien. Dawn mistennija jiżvelaw ukoll l-aħħar diskors tal-kaptan tal-ajruplan fejn hu ttamat li jagħtu ħjiel ta’ x’ikkawża t-tiġrif tal-ajruplan. Il-kap tad-delegazzjoni Malesjana qal lill-ġurnalisti li r-recorders kienu “f’kundizzjoni tajba”.